Tere hommikust, head ametikaaslased, austatud Riigikogu! Alustame Riigikogu täiskogu VII istungjärgu 13. töönädala neljapäevast istungit. Kõigepealt palun kõnetooli neid Riigikogu liikmeid, kes soovivad üle anda eelnõusid või arupärimisi. Palun, Priit Toobal!
Lugupeetud aseesimees! Head kolleegid! Eilses infotunnis me diskuteerisime peaministriga õpilasmalevate teemal. Ja kuna me selles küsimuses peaministri vastustest täit selgust ei saanud, siis esitan koos mitme Keskerakonna fraktsiooni liikmega arupärimise haridusminister Jevgeni Ossinovskile. Juba aastaid on kestnud olukord, kus vabad malevakohad täituvad vaid mõne minutiga. Malevasse soovijaid on rohkem kui neid kohti, kus malevlased tööd saaks teha. Selleks et motiveerida ettevõtjaid neile rohkem töökohti pakkuma, algatas Keskerakonna fraktsioon juba 2011. aastal eelnõu, mis tagaks nendele ettevõtetele riigi toe. Vahepeal on toimunud valitsuse vahetus ja me uurime, missugune on praeguse valitsuse seisukoht selle Keskerakonna eelnõu suhtes. Aitäh!
Palun Riigikogu kõnetooli Tarmo Tamme!
Härra juhataja! Lugupeetud kolleegid! Minu arvates ei tuleks korruptsioonist rääkida ainult siis, kui toimuvad mingid valimised. Korruptsiooniga tuleks meil kõigil tegeleda, ja seda pidevalt. Mul on au anda Keskerakonna fraktsiooni nimel üle [[lärm saalis, aseesimees helistabkella]] arupärimine siseminister Hanno Pevkurile. Arupärimise teema on korruptsioonikahtlus seoses Viimsi muuli rajamisega. Selle aasta 9. aprillil kirjeldas populaarne poliitikasaade "Pealtnägija" Viimsis tekkinud olukorda. Võimult lahkunud IRL-i juhitud vallavalitsus võis olla seotud korruptsiooniskandaaliga, mis puudutab Leppneeme sadama muuli ehitust. Vald maksis ehitajale 13 000 eurot, et üks hoone lammutada. Pärast müüdi selle hoone lammutamisest saadud materjal 10 000 euro eest edasi. Hiljem see 10 000 eurot muutus 70 000 euroks, mille eest olevat muul ehitatud, ning muuli ehituseks pidi kasutatama paekivi, aga tegelikult kasutati purustatud betooni. Meil on küsimus pigem politseile ja prokuratuurile, miks teatud juhtudel menetlust ei alustata. Avalikkuse huvides tahaks teada saada, mis seal tegelikult toimus. Aitäh!
Palun Riigikogu kõnetooli Urmas Reinsalu!
Korruptsiooni vastu peame siin ühiselt seisma, Tarmo. IRL annabki menetlusse korruptsiooni tõkestava seaduseelnõu, mis puudutab mitme seaduse muutmist. See käsitleb tõsist probleemi, mis on hakanud jälle avalikku valimisdebatti mõjutama. Jutt on avalike vahendite kasutamisest valimisagitatsiooniks. Jälle on ilmunud välja lustakad Tallinna Linnavalitsuse reklaamid, kus Edgar Savisaar kutsub inimesi Tallinnasse elama, reklaamides sisuliselt Keskerakonna poliitikat. See on kindlasti korruptiivne teguviis – avalikku ressurssi kasutatakse avaliku võimu saamiseks. IRL-i seisukoht on, et seda tuleks ühemõtteliselt tõkestada, ja sellekohase seadusandliku ettepaneku me välja pakumegi. Nagu on näha ajalehe Stolitsa veergudel väljendatavatest seisukohtadest, ei ole tegemist üksnes korruptsiooniprobleemiga, vaid kindlasti ka julgeolekuriskiga. Linna maksumaksjate raha eest õhutatakse rahvastevahelist vaenu ja esitatakse seisukohti, mis on kindlasti vastuolus Eesti Vabariigi julgeolekuhuvidega. Ma loodan, et parlament menetleb seda eelnõu venituseta – on ju ka Valdo Randpere eelnõu menetluses – ning kiidab heaks selged jõulised sammud sellise tegevuse tõkestamiseks, nii et need Euroopa Parlamendi valimised jäävad viimasteks valimisteks, kus niisugusel moel on võimalik avalikku ressurssi kasutada. Aitäh!
Valdo Randpere, kas teil on protseduuriline küsimus? Teie nime ei nimetatud läbirääkimiste käigus. Kui seda tehakse, siis on teil repliigi õigus, hetkel mitte. Olen juhatuse nimel vastu võtnud ühe eelnõu ja kaks arupärimist ning vastavalt meie kodu- ja töökorra seadusele otsustab Riigikogu juhatus nende edasise menetlemise. Teeme nüüd kohaloleku kontrolli. Kohalolijaks registreerus 88 liiget, puudub 13.
Alustame nüüd tänase päevakorra menetlemist. Esimene ja ainus päevakorrapunkt on Vabariigi Valitsuse algatatud Euroopa Liidu ühise põllumajanduspoliitika rakendamise seaduse ning korrakaitseseaduse muutmise ja rakendamise seaduse muutmise seaduse eelnõu 628 kolmas lugemine. Kas fraktsioonide esindajad soovivad avada läbirääkimisi? Kõnesoove ei ole, läbirääkimisi ei avata. Seega alustame lõpphääletuse ettevalmistamist. Panen lõpphääletusele eelnõu 628. Palun võtta seisukoht ja hääletada! Poolt hääletas 83 Riigikogu liiget, vastu või erapooletu ei ole keegi. Vabariigi Valitsuse algatatud Euroopa Liidu ühise põllumajanduspoliitika rakendamise seaduse ning korrakaitseseaduse muutmise ja rakendamise seaduse muutmise seaduse eelnõu 628 on seadusena vastu võetud. Esimese päevakorrapunkti käsitlemine on lõppenud. Head ametikaaslased, seega on ka meie tänane istung lõppenud. Ma tänan teid ja soovin teile jõudu teie töös! Istungi lõpp kell 10.08.